b'\n_START_ARTICLE_\nPaneri\xc5\xb3 tunelis\n_START_PARAGRAPH_\nPaneri\xc5\xb3 gele\xc5\xbeinkelio tunelis\xc2\xa0\xe2\x80\x93 vienas i\xc5\xa1 dviej\xc5\xb3 gele\xc5\xbeinkelio tuneli\xc5\xb3 Lietuvoje. I\xc5\xa1kastas po kalvomis Paneri\xc5\xb3 mi\xc5\xa1ke, Vilniuje. Tunelio auk\xc5\xa1tis\xc2\xa0\xe2\x80\x93 6,4\xc2\xa0m, plotis\xc2\xa0\xe2\x80\x93 8\xc2\xa0m, ilgis\xc2\xa0\xe2\x80\x93 427\xc2\xa0m.\n_START_SECTION_\nIstorija\n_START_PARAGRAPH_\nPaneri\xc5\xb3 tunelis buvo prad\xc4\x97tas statyti 1859\xc2\xa0m. caro Aleksandro II nurodymu, tiesiant gele\xc5\xbeinkelio Sankt Peterburgas\xc2\xa0\xe2\x80\x93 Var\xc5\xa1uva atkarp\xc4\x85 Vilnius\xc2\xa0\xe2\x80\x93 Lentvaris. Tiesiant gele\xc5\xbeinkel\xc4\xaf, keli\xc4\x85 link Lentvario pastojo auk\xc5\xa1tos kalvos, tad buvo nutarta per kalvas i\xc5\xa1kasti tunel\xc4\xaf. Tuo pat metu prasid\xc4\x97jo ir Kauno gele\xc5\xbeinkelio tunelio statyba. \xc5\xa0ie tuneliai buvo pirmieji ne tik Lietuvoje, Rusijos imperijoje, bet ir vieni pirm\xc5\xb3j\xc5\xb3 Europoje, prad\xc4\x97j\xc4\x99 veikti anks\xc4\x8diau nei pirmoji pasaulyje po\xc5\xbeemin\xc4\x97 Londono metropoliteno linija (atidaryta 1863\xc2\xa0m. sausio 10 d.).\n_START_SECTION_\nStatyba\n_START_PARAGRAPH_\nTunelio statybai vadovavo vokie\xc4\x8di\xc5\xb3 bei pranc\xc5\xabz\xc5\xb3 in\xc5\xbeinieriai. Darbininkai buvo samdomi daugiausia i\xc5\xa1 Vilniaus gubernijos. Darbo s\xc4\x85lygos, kaip ir tiesiant visus Rusijos imperijos gele\xc5\xbeinkelius, buvo labai sunkios, o darbininkai u\xc5\xbedirbdavo po 3 rublius per m\xc4\x97nes\xc4\xaf. Sm\xc4\x97lis buvo kasamas rankomis, o gabenamas rankiniais karu\xc4\x8diais. Darbas buvo pavojingas tuo, jog mediniai statomo tunelio pastoliai gal\xc4\x97jo neatlaikyti kalno mas\xc4\x97s ir u\xc5\xbegri\xc5\xabti darbininkus. Kasant susidurta su vandeninguoju biriuoju sm\xc4\x97liu, nuo kurio teko dengti darbininkus skydais, sm\xc4\x97lis sunk\xc4\x97si pro ma\xc5\xbeiausius ply\xc5\xa1elius. Kai kuriose vietose buvo naudojami sprogdinimo darbai. To meto statytojai dar netur\xc4\x97jo dinamito, tod\xc4\x97l buvo naudojamas silpnesn\xc4\x97s galios parakas. I\xc5\xa1 karto i\xc5\xa1kastas tunelis buvo per siauras, j\xc4\xaf po to reik\xc4\x97jo platinti. Skliautai buvo m\xc5\xabrijami plytomis._NEWLINE_Tunelio darbai buvo baigti per dvejus metus. Vienu metu tuneliu gal\xc4\x97jo va\xc5\xbeiuoti i\xc5\xa1 karto du garve\xc5\xbeiai.\n_START_SECTION_\nNaudojimas\n_START_PARAGRAPH_\nTunelio naudojimo reik\xc5\xa1m\xc4\x97 ypa\xc4\x8d i\xc5\xa1augo Antrojo pasaulinio karo metais. Vokie\xc4\x8di\xc5\xb3 kariuomen\xc4\x97 sustiprintai saugojo tunel\xc4\xaf, ta\xc4\x8diau frontui traukiantis, buvo planuojama tunel\xc4\xaf, kaip ir kit\xc4\x85 infrastrukt\xc5\xabr\xc4\x85, susprogdinti. Didelio Raudonosios armijos puolimo metu Paneri\xc5\xb3 tunelis nebuvo susprogdintas, nes tunelyje stov\xc4\x97j\xc4\x99s sprogmen\xc5\xb3 prikrautas e\xc5\xa1elonas buvo netik\xc4\x97tai u\xc5\xbegrobtas._NEWLINE_Traukiniai tuneliu va\xc5\xbeiavo ir po karo, ta\xc4\x8diau ilgainiui plyt\xc5\xb3 skliautai \xc4\x97m\xc4\x97 smarkiai irti, gr\xc4\x97s\xc4\x97 gri\xc5\xabti. 1960\xc2\xa0m, po beveik \xc5\xa1imt\xc4\x85 met\xc5\xb3 trukusios eksploatacijos, tunelis buvo u\xc5\xbedarytas. Nauji b\xc4\x97giai buvo nutiesti aplenkiant kalv\xc4\x85, prie\xc5\xa1 tai dal\xc4\xaf jos nukasus.\n_START_SECTION_\n\xc5\xa0ik\xc5\xa1nosparniai\n_START_PARAGRAPH_\nAuk\xc5\xa1t\xc5\xb3j\xc5\xb3 Paneri\xc5\xb3 gele\xc5\xbeinkelio tunelis\xc2\xa0\xe2\x80\x93 nuo 2009\xc2\xa0m. valstyb\xc4\x97s saugomas zoologinis gamtos paveldo objektas, \xc5\xa1ik\xc5\xa1nosparni\xc5\xb3 \xc5\xbeiemojimo vieta, buveini\xc5\xb3 apsaugai svarbi teritorija. Tunelyje gyvena \xc5\xa1e\xc5\xa1ios \xc5\xa1ik\xc5\xa1nosparni\xc5\xb3 r\xc5\xab\xc5\xa1ys, tame tarpe \xc4\xaf raudon\xc4\x85j\xc4\x85 knyg\xc4\x85 \xc4\xafra\xc5\xa1ytas k\xc5\xabdrinis pel\xc4\x97ausis (Myotis dasycneme). Siekiant apsaugoti \xc5\xa1iuos \xc5\xa1ik\xc5\xa1nosparnius, 2004\xc2\xa0m \xc4\xaf\xc4\x97jimai \xc4\xaf tunel\xc4\xaf buvo u\xc5\xbem\xc5\xabryti. Po \xc5\xa1io tunelio u\xc5\xbeblokavimo \xc5\xa1ik\xc5\xa1nosparni\xc5\xb3 labai pagaus\xc4\x97jo: 2004 metais j\xc5\xb3 i\xc5\xa1 viso steb\xc4\x97ta apie 250, o 2010 metais jau apie t\xc5\xabkstantis. Daugiausia gyvena vandenini\xc5\xb3 pel\xc4\x97ausi\xc5\xb3 (Myotis daubentonii). Nors \xc5\xa1ik\xc5\xa1nosparni\xc5\xb3 tunelyje santykinai labai daug, kai kurios Lietuvoje gyvenan\xc4\x8dios r\xc5\xab\xc5\xa1ys (v\xc4\x97lyvasis \xc5\xa1ik\xc5\xa1nys (Eptesicus serotinus) ir kt.) ten ma\xc5\xbeai ar ir visai nesutinkamos. Grei\xc4\x8diausiai ne visos r\xc5\xab\xc5\xa1ys sugeba gyventi \xc5\xa1iame tunelyje. \xc5\xa0ik\xc5\xa1nosparniai renkasi vidurines ir giliausias tunelio dalis, prieigose j\xc5\xb3 ma\xc5\xbeai._NEWLINE_2019 m. sausio 27 d. duomenimis, suskai\xc4\x8diuota \xc5\xa1iai vietai rekordi\xc5\xa1kai daug \xc5\xbeiemojan\xc4\x8di\xc5\xb3 \xc5\xa1ik\xc5\xa1nosparni\xc5\xb3 \xe2\x80\x93 2327._NEWLINE_Tai beveik 300 \xc5\xa1ik\xc5\xa1nosparni\xc5\xb3 daugiau nei pavyko suskai\xc4\x8diuoti 2018 m. Daugiausiai, net 1256 buvo visos Europos mastu reti, nykstantys ir tod\xc4\x97l ypa\xc4\x8d saugomi k\xc5\xabdriniai pel\xc4\x97ausiai (Myotis dasycneme), 1062 vandeniniai pel\xc4\x97ausiai (Myotis daubentonii), 4 Branto pel\xc4\x97ausiai (Myotis brandtii) ir 1 europinis pla\xc4\x8diaausis (Barbastella barbastellus). Keli gerai pasisl\xc4\x97p\xc4\x99 \xc5\xa1ik\xc5\xa1nosparniai nebuvo identifikuoti._NEWLINE_Antroji pagal dyd\xc4\xaf Vilniuje \xc5\xa1ik\xc5\xa1nosparni\xc5\xb3 \xc5\xbeiemaviet\xc4\x97 yra Antakalnio bunkeriuose.'